ອາ​ວຸດ ​ຊະ​ນິດ​ໃໝ່ ​ຂອງ​ຣັດ​ເຊຍ ສາ​ມາດ​ເດີນ​ທາງ​ໄດ້ ໄວ​ກວ່າ​ສຽງ 27 ເທື​່ອ 
ປະ​ທາ​ນາ​ທິ​ບໍ​ດີ​ປູ​ຕິນ ໄດ້​ບັນ​ລະ​ຍ​າຍ​ເຖິງ ​ອາ​ວຸດອາ​ວັນ​ກາດ (Avangard) ​ທີ່​ໄວ​ກວ່າສຽງ​ນັ້ນ​ວ່າ ເປັນ​ຄວາມ​ ກ້າວ​ໜ້າດ້ານ​ເທັກ​ໂນ​ໂລ​ຈີ ທີ່​ຄື​ກັນ​ກັບ​ກາ​ນ​ສົ່ງ​ດາວ​ທຽມ​ໂຊ​ຫວຽດ ​ເທື່ອ​ທຳ​ອິດ​ໃນ​ປີ 1957. 
ອາວຸດຂ້າມທະວີບຊະນິດໃໝ່ທີ່ສາມາດຍິງໄປໄດ້ໄວກວ່າສຽງ 27 ເທື່ອ ໄດ້ຖືກສົ່ງເຂົ້າ ປະຈຳການໃນວັນສຸກວານນີ້ ອີງຕາມການລາຍງານຂອງລັດຖະມົນຕີປ້ອງກັນປະເທດ ຣັດເຊຍຕໍ່ປະທານາທິບໍດີວລາເດີເມຍ ປູຕິນ ຊຶ່ງຈະເຮັດໃຫ້ສະມັດຕະພາບໃນການ ໂຈມຕີດ້ວຍອາວຸດນິວເຄລຍຂອງປະເທດເຂັ້ມແຂງຂຶ້ນກວ່າເກົ່າ ປະທານາທິບໍດີປູຕິນ ໄດ້ບັນລະຍາຍເຖິງ ອາວຸດອາວັນກາດ (Avangard) ທີ່ໄວກວ່າ ສຽງນັ້ນວ່າ ເປັນຄວາມກ້າວໜ້າດ້ານເທັກໂນໂລຈີ ທີ່ຄືກັນກັບການສົ່ງດາວທຽມໂຊ ຫວຽດເທື່ອທຳອິດໃນປີ 1957 ອາວຸດຊະນິດໃໝ່ຂອງຣັດເຊຍ ແລະລະບົບທີ່ຄ້າຍຄື ກັນທີ່ກຳລັງພັດທະນາໂດຍຈີນນັ້ນ ໄດ້ສ້າງບັນຫາໃຫ້ແກ່ສະຫະລັດທີ່ພວມຄິດຄົ້ນ ຫາຍຸດທະສາດໃນການປ້ອງກັນ ອາວຸດອາວັນກາດແມ່ນໄດ້ຕິດຕັ້ງໃສ່ລູກສອນໄຟຂີປະນາວຸດຂ້າມທະວີບ ແຕ່ບໍ່ຄືກັນ ກັບຫົວລະເບີດລູກສອນໄປຂີປະນາວຸດທຳມະດາ ທີ່ສາມາດເດີນໄປຕາມເສັ້ນທາງທີ່ ຄາດໝາຍໄວ້ ຫຼັງຈາກແຍກອອກແລ້ວ ມັນສາມາດກ້ຽວກັບຄືນໄດ້ ຢູ່ໃນບັນຍາກາດ ເພື່ອໄປສູ່ເປົ້າໝາຍ ເຮັດໃຫ້ຍາກທີ່ຈະສະກັດກັ້ນໄດ້ ລັດຖະມົນຕີປ້ອງກັນປະເທດຣັດເຊຍ ທ່ານເຊີເກ ຊອຍກູ (Sergei Shoigu) ໄດ້ ແຈ້ງໃຫ້ປະທານາທິບໍດີປູຕິນຊາບ ກ່ຽວກັບໜ່ວຍລູກສອນໄຟທຳອິດ ທີ່ມີອາວຸດອາ ວັນກາດໄວກວ່າສຽງ ໄດ້ເຂົ້າໄປປະຕິບັດໜ້າທີ່ແລ້ວ ທ່ານຊອຍກູ ກ່າວລຸນໃນເວລາຕໍ່ມາ ລະຫວ່າງກອງປະຊຸມທາງໂທລະສັບຫາບັນດາຜູ້ນຳທະຫານວ່າ “ຂ້າພະເຈົ້າຂໍສັນລະເສີນທ່ານ ກ່ຽວກັບຂີດໝາຍທີ່ສຳຄັນສຳລັບກອງທັບ ແລະປະເທດຊາດທັງໝົດ ” ນາຍພົນເຊີເກ ກາຣາກາເຢັບ (Sergei Karakayev) ຜູ້ບັນຊາການກຳລັງລູກ ສອນໄຟຍຸດທະສາດ ກ່າວລະຫວ່າງການໂທລະສັບວ່າ ອາວຸດອາວັນກາດໄດ້ເຂົ້າ ປະຈຳການ ກັບໜ່ວຍປະຕິບັດງານຢູ່ໃນເຂດໂອເຣນເບີກ (Orenburg) ຢູ່ທາງພາກໃຕ້ພູອູຣານ (Ural ) ປະທານາທິບໍດີປູຕິນ ໄດ້ເປີດເຜີຍອາວຸດອາວັນກາດ ທີ່ຮວມຢູ່ໃນລະບົບອາວຸດທີ່ກຳລັງພັດທະນາອື່ນໆ ຢູ່ໃນຄຳປາໄສຕໍ່ປະເທດຊາດ ເມື່ອເດືອນມີນາ ປີ 2018 ໂດຍໄດ້ໃຫ້ຂໍ້ສັງເກດເຖິງສະມັດຕະພາບ ທີ່ສາມາດກ້ຽວກັບຄືນໄປສູ່ເປົ້າໝາຍໄດ້ ນັ້ນ ຈະເຮັດໃຫ້ລະບົບປ້ອງກັນລູກສອນໄຟ ໃຊ້ການບໍ່ໄດ້ ທ່ານກ່າວໃນເວລານັ້ນວ່າ “ມັນໄປສູ່ເປົ້າໝາຍຄືກັນກັບດາວຕົກ ຄືກັນກັບໜ່ວຍ ລູກໄຟ ” ຜູ້ນຳຣັດເຊຍໄດ້ໃຫ້ຂໍ້ສັງເກດວ່າ ອາວຸດອາວັນກາດ ໄດ້ອອກແບບໂດຍໃຊ້ວັດຖຸຊະນິດໃໝ່ ເພື່ອທົນຕໍ່ອຸນຫະພູມເຖິງ 2,000 ແຊລເຊີສ ຈາກການບິນຜ່ານບັນຍາກາດດ້ວຍຄວາມໄວກວ່າສຽງ